Ginnifer Goodwin

Ginnifer Goodwin (echte namme: Jennifer Michelle Goodwin; Memphis, 22 maaie 1978) is in Amerikaansk film-, tillefyzje-, toaniel- en stimaktrise. Hja is it bekendst wurden mei rollen yn 'e tillefyzjesearjes Big Love en Once Upon a Time. Fierders liende se har stim oan it haadpersonaazje Judy Hopps yn 'e Disney-tekenfilm Zootopia en oan Fawn yn Tinker Bell and the Legend of the NeverBeast. Ek spile se yn films as Mona Lisa Smile, Walk the Line, He's Just Not That Into You en Killing Kennedy.

Libben en karriêre
Jonkheid en oplieding
Goodwin waard yn 1978 berne yn Memphis, yn 'e Amerikaanske steat Tennessee. Har heit, Tim Goodwin, wie foar syn pinsjonearring muzykprodusint, wylst har mem, Linda Kantor, in leararesse wie dy't húsfrou waard om 'e bern grut te bringen, en dêrnei by FedEx en Apple wurke. Goodwin hat in jongere suster, Melissa, dy't animator fan stop-motionfilms is en û.m. meiwurke hat oan Robot Chicken. Goodwin is oan har heitekant fan Ingelsk en Welsk etnysk komôf, wylst se oan 'e kant fan har mem Joadsk bloed hat. Har beppe oan memmekant is in Asjkenazyske Joadinne. Goodwin en har suster waarden sawol kristlik as joadsk grutbrocht: sneins giene se nei de unitaryske tsjerke fan har heit, en sneons giene se mei har mem nei de synagoge. Se waarden doopt, mar hiene ek in bat mitzvah.

Yn har jonkheid wie Goodwin lid fan 'e Noardamerikaanske Federaasje fan Timpeljongerein, in joadske jeugdorganisaasje. Se folge basisûnderwiis oan 'e episkopaalske St. Mary's Episcopal School yn Memphis, en slagge yn 1996 foar har middelbere-skoaleksamens oan 'e Lausanne Collegiate School, ek yn Memphis. Dêrnei studearre se toaniel oan it Hanover Kolleezje yn Hanover (Indiana), om nei in jier oer te stappen nei de toanieloplieding fan 'e Universiteit fan Boston, dêr't se in bachelortitel behelle en cum laude ôfstudearre. Under har stúdzjetiid spile Goodwin yn ferskate koarte films fan har mei-studinten, en dêropta yn ferskate toanielstikken foar de universiteit en by pleatslike toanielselskippen. Nei't se har stúdzje yn Boston ôfrûne hie, skreau Goodwin har yn oan it Shakespeare Ynstitút yn it Ingelske Stratford-upon-Avon. Yn dyselde snuorje spile se ek as gastakteur by de Royal Shakespeare Company. It jiers dêrop bemachtige se in prestizjeus 'Acting Shakespeare Certificate' oan 'e Londenske Royal Academy of Dramatic Art (RADA).

Aktearkarriêre
Doe't se yn 2000 mei har wurkpaad as aktrise úteinsette, feroare Goodwin har foarnamme fan 'Jennifer' ta 'Ginnifer' om op te fallen en om 'e korrekte útspraak fan 'e namme yn har memmetaal, it Súdlik Amerikaansk-Ingelsk, oan te jaan. Nei ferskate kearen yn toanielproduksjes spile te hawwen, wie se yn 2001 foar it earst op 'e tillefyzje te sjen yn in gastrol yn 'e plysjesearje Law & Order. Har earste grutte fêste rol yn in tillefyzjesearje hie Goodwin fan 2001 oant 2003 as Diane Snyder yn Ed. Se briek troch mei har rol as Margene Heffman, yn 'e dramasearje Big Love, dy't rûn fan 2006 oant en mei 2011, oer in polygamistyske mormoan mei trije froulju. Ek spile Goodwin yn tillefyzjefilms as Porn 'n Chicken (2002) en Five (2011). Yn 'e tillefyzjefilm Killing Kennedy, oer de moard op John F. Kennedy, fertolke se yn 2013 de rol fan Jackie Kennedy.

Fierders wurke se ferskate kearen as stimaktrise mei oan animaasjesearjes, lykas Robot Chicken (2005), SpongeBob SquarePants (2011) en Sofia the First (2014). Yn 2012 hie Goodwin wer in fêste rol yn 'e searje Electric City, as Jean Marie St. Cloud. Ien fan har bekendste rollen hie se as leararesse Mary Margaret Blanchard en dy har alter ego, it mearkesfiguer Sniewytsje, yn 'e fantasyrige Once upon a Time. Dêryn hearde se fan seizoen 1 oant en mei 6 ta de fêste cast, wylst se yn 'e lêste ôflevering fan seizoen 7 in gastrol ferfolle. Foar har rol yn Once Upon a Time waard Goodwin trije kear nominearre foar in Teen Choice Award en fiif kear foar in People's Choice Award. Goodwin hie noch ferskate gastrollen yn tillefyzjesearjes as The Twilight Zone, Heartstrings en Earth to Ned. Yn 2019 hie se in fêste rol yn it earste seizoen fan Why Women Kill, en yn 2022 waard se cast yn 'e haadrol yn 'e searje Pivoting.

Op it wite doek makke Goodwin har debút yn 2003 yn Mona Lisa Smile. Se spile ek yn films as Win a Date with Tad Hamilton! (2004), In the Land of Women (2007), Birds of America (2008), A Single Man (2009), Ramona and Beezus (2010) en Something Borrowed (2011). Foar har rol yn dy lêste film waard se nominearre foar in Teen Choice Award. Yn 'e biografyske film Walk the Line (2005) fertolke se de rol fan Vivian Liberto, de earste frou fan countryleginde Johnny Cash. Yn 2006 spile se de rol fan Dori Dumchovic yn 'e swarte komeedzje Love Comes to the Executioner. Foar de rol fan Gigi Phillips yn He's Just Not That Into You waard se nominearre foar in People's Choice Award yn 'e kategory bêste trochbraak fan in aktrise.

Yn 2014 liende Goodwin har stim oan it personaazje Fawn yn 'e Disney-tekenfilm Tinker Bell and the Legend of the NeverBeast. Yn 2016 die se itselde foar Judy Hopps, de haadpersoan út 'e Disney-tekenfilm Zootopia, in knyn dy't plysje wurde wol. Dyselde rol fertolke se ek (as stimaktrise) yn it fideospultsje Disney Infinity 3.0 (2015). Foar har rol yn Zootopia waard Goodwin op 'e nij nominearre foar in People's Choice Award, diskear yn de kategory favorite stim yn in animaasjefilm, en boppedat wûn se der in Kids' Choice Award foar (dield mei har tsjinspiler Jason Bateman), in Alliance of Women Film Journalists Award en in Voice Arts Award. Fierders wie Goodwin yn 2015 op 'e tillefyzje te sjen yn it geneälogyske programma Who Do You Think You Are?, wêryn't se har stambeam werom troch de tiid folge. Yn jannewaris 2017 waard Goodwin cast yn 'e rol fan Marianne yn it toanielstik Constellations, dat dat jiers yn juny en july yn it Geffen Playhouse yn Los Angeles op 'e planken brocht waard.

Priveelibben
Goodwin fersei har yn desimber 2010 mei akteur Joey Kern, mar briek de ferloving yn maaie 2011 ôf. Neitiid krige se yn it neijier fan 2011 in relaasje mei har kollega Josh Dallas, dy't ien fan har tsjinspilers wie yn 'e searje Once Upon a Time. Hja ferloofden har yn oktober 2013 en trouden op 12 april 2014 op in geheim holden lokaasje yn Kalifornje. Goodwin en Dallas krigen twa soannen: Oliver Finlay Dallas (2014) en Hugo Wilson Dallas (2016). De húshâlding wennet anno 2018 yn Los Angeles.

Yn 2013 fertelde Goodwin yn in fraachpetear dat se, nei't se foar har stúdzje út Memphis wei gien wie, "hiel lang it joadendom efter [my] litten" hie. "Tsien jier lang wie der neat. Gjin rituelen. Gjin tradysje. Gjin mienskip." Letter fûn se har leauwe werom. Dêroer sei se: "Ik wie joadinne troch berte; no bin ik joadinne troch frije kar."

Filmografy

|-

|-
|align="center"| 2001 || Law & Order || Erica || gastrol; ôfl. Myth of Fingerprints
|-
|align="center"| 2001–2003 || Ed || Diane Snyder || fêste rol yn seizoen 2–3; 25 ôfl.
|-
|align="center"| 2002 || Porn 'n Chicken || Maya || tillefyzjefilm
|-
|align="center"| 2005 || Robot Chicken || ferskaat || as stimaktrise; weromkearende rol; 7 ôfl.
|-
|align="center"| 2006–2011 || Big Love ||Margene Heffman || fêste rol
|-
|align="center"| 2007 || Big Love: In the Beginning || Margene Heffman || weromkearende rol; 2 ôfl.
|-
|align="center"| 2009 || Crappy Holidays Presents… || n.f.t. || ôfl. Crappy Easter
|-
|align="center"| 2011 || SpongeBob SquarePants || pearshierrige seemearmin || as stimaktrise; gastrol; ôfl. Welcome to the Bikini Bottom Triangle
|-
|align="center"| 2011 || Margene's Blog || Margene Henrickson || gastrol; ôfl. Crush Story|-
|align="center"| 2011 || Five || Charlotte || tillefyzjefilm
|-
|align="center" style="vertical-align:top"| 2011–2018 || style="vertical-align:top"|Once Upon a Time || style="vertical-align:top"|Mary Margaret Blanchard / Sniewytsje   || fêste rol yn seizoen 1–6; weromkearende rol yn seizoen 73 × nom. People's Choice Award foar bêste aktrise yn in science fiction- of fantasysearje (2014–2016)nom. People's Choice Award foar favorite aktrise yn in dramasearje (2013)nom. People's Choice Award foar favorite tillefyzjeduo (mei Josh Dallas, 2015)3 × nom. Teen Choice Award foar favorite aktrise yn in fantasy- of science fiction-searje (2012–2014)
|-
|align="center"| 2012 || Electric City || Jean Marie St. Cloud || as stimaktrise; fêste rol
|-
|align="center"| 2013 || Killing Kennedy || Jackie Kennedy || tillefyzjefilm
|-
|align="center"| 2014 || Sofia the First || Gwen || as stimaktrise; gastrol; ôfl. Gizmo Gwen|-
|align="center"| 2015 || Who Do You Think You Are? || harsels || geneälogysk programma; ôfl. Ginnifer Goodwin|-
|align="center"| 2019 || I Am Somebody's Child: The Regina Louise Story   || Jeanne Kerr || tillefyzjefilm; ek útfierend produsinte
|-
|align="center"| 2019 || The Twilight Zone || Eve Martin || gastrol; ôfl. Point of Origin|-
|align="center"| 2019 || Heartstrings || Genevieve || gastrol; ôfl. These Old Bones|-
|align="center"| 2019 || Why Women Kill || Beth Ann || fêste rol yn seizoen 1
|-
|align="center"| 2021 || Earth to Ned || harsels || gastrol; ôfl. Dream a Little Dream of Ned|-
|align="center"| 2022 || Pivoting || Jodie || fêste rol
|-
|align="center"| 2022 || Zootopia+ || Judy Hopps || as stimaktrise; op argyfmateriaal
|-

|-
|align="center"| 2003 || Mona Lisa Smile || Connie Baker || 
|-
|align="center"| 2004 || Win a Date with Tad Hamilton! || Cathy Feely || 
|-
|align="center"| 2005 || Walk the Line || Vivian Cash || 
|-
|align="center"| 2006 || Love Comes to the Executioner || Dori Dumchovic || 
|-
|align="center"| 2007 || In the Land of Women || Janey || 
|-
|align="center"| 2007 || Day Zero || Molly Rifkin || 
|-
|align="center"| 2008 || Birds of America || Ida Tanager || 
|-
|align="center"| 2009 || He's Just Not That Into You || Gigi Phillips || 
|-
|align="center"| 2009 || A Single Man || frou Strunk || 
|-
|align="center"| 2010 || Ramona and Beezus || muoike Bea || 
|-
|align="center"| 2011 || Take Me Home Tonight || Banky || 
|-
|align="center"| 2011 || Something Borrowed || Rachel White || nom. Teen Choice Award foar favorite aktrise yn in romantyske film
|-
|align="center"| 2014 || Tinker Bell and the Legend of the NeverBeast || Fawn || as stimaktrise
|-
|align="center" style="vertical-align:top"| 2016 || style="vertical-align:top"| Zootopia || style="vertical-align:top"|Judy Hopps|| as stimaktriseKids' Choice Award foar favorite 'frijannen' (mei Jason Bateman)nom. People's Choice Award foar bêste stim yn in animaasjefilm
|-

|-
|align="center"| 2015 || Disney Infinity 3.0'' || Judy Hopps || as stimaktrise
|-
|}

Keppelings om utens
  Ginnifer Goodwin op Twitter
  Folsleine filmografy fan Ginnifer Goodwin yn 'e Internet Movie Database (IMDb)

Kategory:Amerikaansk telefyzje-akteur
Kategory:Amerikaansk filmakteur
Kategory:Amerikaansk toanielakteur
Kategory:Amerikaansk stimakteur
Kategory:Amerikaansk telefyzjeprodusint
Kategory:Amerikaansk persoan fan Ingelsk komôf
Kategory:Amerikaansk persoan fan Joadsk komôf
Kategory:Amerikaansk persoan fan Welsk komôf
Kategory:Persoan berne yn 1978